text: Sensation: Sjælden mus fundet på Randbøl Hede
  01 december 2014 kl. 17.13
  Den har været eftersøgt, siden man i 1968 første gang fandt den på heden. Der har været sat fælder op og rodet i uglegylp uden held. Men nu er birkemusen endelig genfundet.
  Det er en mindre sensation at det endelig er lykkes at genfinde musen der har været umulig at finde i alle de år.
  Det er biolog Hans Jørgen Degn der har fundet birkemusen da han var på arbejde på heden, fortæller Naturstyrelsen i en pressemeddelelse.
  -Jeg gik gennem arealet, da jeg så en mus i græsset. Det var ikke sådan en hurtig, lille markmus, der smuttede væk i løbet af to sekunder. Og så ringede der jo en klokke.
  Der blev første gang fundet birkemus på Randbøl Hede i 1968. Siden da er den ikke fundet på heden trods målrettede eftersøgninger. Den blev eksempelvis eftersøgt på heden i 2005 og 2006 i forbindelse med kortlægningen af danske pattedyr.
  Birkemusen er et af Danmarks mest sjældne pattedyr. Det betyder, at Danmark har en særlig forpligtelse til at beskytte arten og dens levesteder.
  